b'\n_START_ARTICLE_\nPokop\n_START_SECTION_\nUvod\n_START_PARAGRAPH_\nLjudje izkazujemo do mrtvih skrb in spo\xc5\xa1tovanje, ko jih pokopljemo v skladu z uveljavljenimi \xc5\xa1egami. Za mnoge ima pokop religiozen pomen, povezan s posmrtnim \xc5\xbeivljenjem. Kdaj to\xc4\x8dno se je za\xc4\x8delo namerno zakopavanje mrtvih, ni povsem jasno, vendar vemo, da gre za starodaven obi\xc4\x8daj. V jami Stanidar na severu Iraka je skupina neandertalcev pred ve\xc4\x8d kot 40.000 leti skrbno zakopala trupla mo\xc5\xbea, dveh \xc5\xbeensk in otroka. Spri\xc4\x8do izsledkov, ki so jih dobili od analize cvetnega prahu v zemlji okrog mo\xc5\xa1kega trupla, so nekateri znanstveniki prepri\xc4\x8dani, da so bila trupla prekrita s cvetovi._NEWLINE_V Sungirju, 200 km od Moskve, so bili pred pribli\xc5\xbeno 23.000 leti polo\xc5\xbeeni v zemljo neki de\xc4\x8dek, deklica in odrasel mo\xc5\xbe. Ob truplu so bili polo\xc5\xbeeni tudi artefakti, osti in razberije iz mamutove kosti. Mo\xc5\xbeevo pokrivalo je bilo okra\xc5\xa1eno s preluknjanimi lisi\xc4\x8dinimi zobmi. Na trupljih in okrog njih so na\xc5\xa1li na tiso\xc4\x8de slonovinastih korald - z njimi so bila okra\xc5\xa1ena obla\xc4\x8dila, ki pa so \xc5\xbee zdavnaj strohnela. Ocenili so, da je izdelava ene koralde vzela okrog 45 minut dela._NEWLINE_Trupla so lahko pokopana cela (skeletni grob) ali pa se\xc5\xbegana (\xc5\xbegani pokop). Lahko so na poseben na\xc4\x8din obdelana kot npr. mumije, ali plo\xc5\xbeena bodisi v poseben (zvit ali iztegnjen) polo\xc5\xbeaj bodisi v dolo\xc4\x8deni smeri. V grobovih najdemo tudi predmete, ki so imeli poseben namen za pokojnika ali za tiste, ki so ga pokopali._NEWLINE_Po na\xc4\x8dinu, kako so ljudje pokopani, in predmetih, ki so pokopani z njimi, lahko sklepamo o njihovi pomembnosti ali polo\xc5\xbeaju v dru\xc5\xbebi. Vendar pa se \xc5\xa1ege v razli\xc4\x8dnih dru\xc5\xbebah med seboj razlikujejo. V\xc4\x8dasih arheologi lahko domnevajo, da bogata grobnica pri\xc4\x8da o mogo\xc4\x8dnem pokojniku in da so v preprostih grobnicah z malo ali povsem brez predmetov pokopani navadni ljudje. A v nekaterih dru\xc5\xbebah so premo\xc5\xbene in pomembne ljudi pokopavali dokaj preprosto. Pa tudi to, kaj velja za dragocenosti in kaj je znamenje dru\xc5\xbebenega polo\xc5\xbeaja, se od dru\xc5\xbebe do dru\xc5\xbebe razlikuje.\n_START_SECTION_\nJe prav, da izkopavamo grobove?\n_START_PARAGRAPH_\nKlub \xc5\xbeelji, da bi spoznali \xc4\x8dim ve\xc4\x8d o starih ljudstvih, morajo arheologi temeljito premisliti, ali je res nujno izkopavati grobove in njihovo vsebino. \xc4\x8ce se odlo\xc4\x8dijo za izkop, se morajo ves \xc4\x8das zavedati posebne narave izkopavanja. Danes \xc5\xa1tevilne skupine domorodcev ne pustijo, da bi arheologi brskali po ostankih njihovih prednikov. To velja za avstralske in severnoameri\xc5\xa1ke domorodce. V teh primerih je mogo\xc4\x8de izkopavanje izpeljati samo z dovoljenjem in s pomo\xc4\x8djo dana\xc5\xa1njih potomcev pokopanih.\n_START_SECTION_\nTrupla\n_START_PARAGRAPH_\nSamo telo lahko razkriva veliko: starost, spol, vi\xc5\xa1ino, vzrok smrti, zdravstveno stanje in na\xc4\x8din prehrane v teku \xc5\xbeivljenja. V kosteh se \xc4\x8desto nahajajo sledovi, ki pri\xc4\x8dajo o delovnih navadah pokojnika in o merebitnih obdobjih bolezni ali nedohranjenosti, ki bi jih bilo utegnilo pre\xc5\xbeiveti._NEWLINE_Poleg tega lahko poka\xc5\xbeejo na razli\xc4\x8dne bolezni, ki so utegnile prizadevati skupnost. Raziskava ve\xc4\x8d kot 400 grobov na rimskem pokopali\xc5\xa1\xc4\x8du v Cirencestru v Angliji razkriva ogromno. Analiza kosti ka\xc5\xbee, da je imela ve\xc4\x8dina ljudi te\xc5\xbeave s hrbtenico in da je ve\xc4\x8dino mu\xc4\x8dil artritis. Med njihove delovne obveznosti je br\xc5\xbekone sodilo tudi to, da so vlekli, porivali, dvigovali in prena\xc5\xa1ali te\xc5\xbeka bremena. Zlomov kosti je bilo veliko, a se jih je ve\xc4\x8dina zacelila po naravni poti, brez potrebe po kirur\xc5\xa1kem posegu. Za nekatere zlome rok in nog bi bili lahko krivi padci ali zdrsi, drugi pa bi utegnili biti posledica nasilja. Sode\xc4\x8d po sledovih udercev z me\xc4\x8dem in s sekiro, med katerimi so bili nekateri usodni, so se spopadi - bodisi v bitkah bodisi v mestu ali areni - vnemali redno. Po zobeh pa je mogo\xc4\x8de sklepati, da so ljudje u\xc5\xbeivali hrano z malo oglikovimi hidrati (torej sladkorji)._NEWLINE_Grobovi na pokopali\xc5\xa1\xc4\x8dih pri\xc4\x8dajo tudi o sorodstvenih razmerjih med mrtvimi. Arheologom, ki so preu\xc4\x8devali grobi\xc5\xa1\xc4\x8de v Mozsu na Mad\xc5\xbearskem, na primer, se je posre\xc4\x8dilo lo\xc4\x8diti grobove \xc5\xa1tirih dru\xc5\xbein, ki jih je sestavljalo o troje rodov._NEWLINE_Po truplih je mogo\xc4\x8de soditi tudi o posebnih navadah, ki so spremljala \xc5\xbeivljenja v nekaterih skupnostih, recimo izneka\xc5\xbeenje ali puljenje zob. Arheologi so ugotovili, da so se pripadniki tretjega rodu pokopanih v Mozsu vdajali iznaka\xc5\xbeevanju glave. Vemo tudi, da so si stari Maji v zobe \xc4\x8desto vrtali luknje, ki so jih potem polnili z zlatom, \xc5\xbeadom in turkizom.\n_START_SECTION_\nDokazi v grobovih\n_START_PARAGRAPH_\nIz grobnic prihajajo na dan nekateri izmed najbolj osupljivih arheolo\xc5\xa1kih zakladov. Howard Carter je zapisal, da mu je vzelo sapo, ko je zagledal veli\xc4\x8dastje grobnice, ki je bila postavljena za mladega egip\xc4\x8danskega faraona Tutankamona. Ko je lord Carnarvon, ki je arheolo\xc5\xa1ko odpravo finan\xc4\x8dno podprl, vpra\xc5\xa1al Carterja, kaj je videl, je ta lahko odvrnil le: \xc4\x8cudovite re\xc4\x8di. Grobnica je bila v resnici polna zlatih, srebrnih in bronastih predmetov, dragih kamnov in kopice drugih omamno lepih re\xc4\x8di - to je bila grobnica, vredna kralja._NEWLINE_Egip\xc4\x8dani so, tako pri\xc4\x8dajo njihovi zapisi, verjeli v posmrtno \xc5\xbeivljenje. Svojim mrtvim so \xc5\xbeeleli zagotoviti, da jim na poti v drugo \xc5\xbeivljenje ne bo ni\xc4\x8desar manjkalo. Poleg tega, da so mladega faraona pokopali, kot se za njegov polo\xc5\xbeaj spodobi, so mu v grobnici za laj\xc5\xa1anje lakote na poti pustili tudi zalogo raznih vrst \xc5\xbeive\xc5\xbea.\n_START_SECTION_\nSumerske kraljevske grobnice\n_START_PARAGRAPH_\nDokazev o razko\xc5\xa1nih pokopih nismo na\xc5\xa1li samo v Egiptu. Ves svet je poln dokazov o osupljivih pogrebnih \xc5\xa1egah, ki segajo v vse \xc4\x8dase. Med letoma 1922 in 1934 je Angle\xc5\xbe sir Leonard Wooley na pokopali\xc5\xa1\xc4\x8du v Uru izkopal 16 \xc4\x8dudovith grobnic iz obdobja stare Sumerije (2600 pr. n. \xc5\xa1t.)._NEWLINE_Ker je bilo na pokopali\xc5\xa1\xc4\x8du tudi precej\xc5\xa1no \xc5\xa1tevilo grobnic, v katerih ni bilo ni\xc4\x8desar dragocenega, arheologi sklepajo, da so v bogatih grobnicah pokopani najpomembnej\xc5\xa1i Sumerci, morda kraljevska veli\xc4\x8danstva (\xc4\x8deprav ne vemo, ali so imeli Sumerci res kralje in kraljice). Bogastvo teh grobnic bi se lahko merilo s Tutankamonovim. Vendar z grozljivim dodatkom: v njih so bila trupla kraljevih privr\xc5\xbeencev in slu\xc5\xbeabnikov, ki so bili \xc5\xbertvovani po pogrebnem obredu, po vsej vrjetnosti zato, da bi spremili svojega gospodarja ali gospodarico v drugo \xc5\xbeivljenje. V enem od kraljevih grobov so odkrili 74 trupel slu\xc5\xbeabnikov, ki so imeli vsak svojo majhno lon\xc4\x8deno \xc4\x8da\xc5\xa1o, zato Wooley domneva, da je bil v njih strup, ki so ga popili.\n_START_SECTION_\nPokopi na Kitajskem\n_START_PARAGRAPH_\nTudi Kitajci so poznali obredne \xc4\x8dlove\xc5\xa1ke \xc5\xbertve - to vidimo v bogatih grobnicah, ki so zrasle pred ve\xc4\x8d kot 3200 leti, v \xc4\x8dasu vladarske rodbine Shang. Grobi\xc5\xa1\xc4\x8de v Anjangu na severovzhodu Kitajske je vsebovalo ve\xc4\x8d kot 1000 majhnih grobov in 11 velikih vladarskih grobnic. Skupaj z vladarji so bila pokopana trupla \xc5\xbertvovalcev ter kupi kamna, \xc5\xbeada, \xc5\xa1koljk, kosti, rogov, lon\xc4\x8devine in bronastih artefaktov. Ocenjeno je bilo, da bi za izkop vsakega od velikih grobov 100 ljudi potrebovalo 70 dni._NEWLINE_Pozneje so \xc5\xbeive \xc4\x8dlove\xc5\xa1ke \xc5\xbertve nadomestili \xc4\x8dlove\xc5\xa1ki kipi v naravni velikosti. V 3. stoletju pr. n. \xc5\xa1t. je prvi kitajski cesar Qin \xc5\xa0i Huangdi dal izdelati na tiso\xc4\x8de terakotnih (glinenih) voj\xc5\xa1\xc4\x8dakov. Naro\xc4\x8dil je, naj jih, ko bo umrl, pokopljejo skupaj z njim v grobnico.'